О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА

Разлози за потврђивање Уговора о зајму уз финансијски протокол потписан 21. септембра 2023. године, између Владе Републике Србије и Владе Француске Републике, између Републике Србије коју заступа Влада Републике Србије поступајући преко Министарства финансија као Зајмопримац и BPIFRANCE ASSURANCE EXPORT који поступа у име и за рачун Владе Француске Републике, који је потписан 13. јуна 2024. године, у Београду (у даљем тексту: „Уговор о зајму”), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2024. годину („Службени гласник РСˮ, број 92/23) у члану 3. предвиђено је задуживање Републике Србије код Страних влада и фондова, Република Француска – Трезор за Пројекат аутоматизације средњенапонске дистрибутивне мреже, у износу од 24.348.272 евра.

Споразум између Владе Републике Србије и Владе Француске Републике о сарадњи у области спровођења приоритетних пројеката у Републици Србији, сачињен је у Београду, 26. новембра 2020. године а његов Анекс потписан је 30. марта 2021. године, у циљу сарадње ради утврђивања приоритетних, стратешких пројеката за развој Републике Србије, попут капиталних инфраструктурних и пројеката у области енергетике, између осталог и Пројекта увођења опште аутоматизације управљања српском електродистрибутивном мрежом, на пројекту аутоматизације електродистрибутивне мреже средњег напона у Републици Србији. Споразум је потврђен од стране Народне скупштине и објављен у „Службеном гласнику РС – Међународни уговори”, бр. 7/20 и 8/21.

Потписани међувладин споразум дефинише Пројекат вођења опште аутоматизације управљања српском електродистрибутивном мрежом, односно аутоматизацију електродистрибутивне мреже средњег напона у Републици Србији као један од приоритетних пројеката за сарадњу две државе.

Финансијски протокол између Владе Републике Србије и Владе Републике Француске Републике о сарадњи у области финансирања увођења опште аутоматизације управљања електродистрибутивном мрежом у Републици Србији, потписан је у Београду, 21. септембра 2023. године, потврђен је од стране Народне скупштине и објављен у „Службеном гласнику РС – Међународни уговори”, брoj 6/23.

Електродистрибуција Србије д.о.о. Београд (у даљем тексту: „ЕДС”) je уз сагласност Владе Републике Србије (Закључак 05 Број: 48-5265/2023-2 од 15. јуна 2023. године), закључила дана 16. јуна 2023. године комерцијални Уговор - Аутоматизација и модернизација електродистрибутивне мреже бр. 2540400-08.01-276809/1-23 са Schneider Electric France, Schneider Electric Србија и Schneider Electric д.о.о. за електроенергетски инжењеринг Нови Сад. Предмет комерцијалног уговора је:

* набавка електричне опреме (Пакет електричне опреме) за модернизацију и повећање поузданости мреже,
* имплементација паметног управљања мрежом за обједињено праћење и управљање дистрибутивном мрежом (Напредни дистрибутивни менаџмент систем),
* проширење телекомуникационе мреже и окосне мреже и радио-приступне мреже.

Вредност пројекта износи 142,9 милиона евра.

Аутоматизација средњенапонске дистрибутивне мреже осигураће поузданије и квалитетније снабдевање електричном енергијом, даљинско управљање мрежом, бржу локализацију и отклањање кварова, смањење техничких губитака, што посредно повећава заштиту животне средине, као и могућност да се на дистрибутивни систем повеже што већи број обновљивих извора енергије.

Пројекат технички обухвата следеће целине:

* Развој и проширење телекомуникационог ситема (ТК),
* Набавка напредног софтверског система – ADMS,
* Изградња нових трафостаница са припадајућим прикључним водовима СН/СН,
* Набавка и уградња различитих типова енергетске опреме,
* Набавка и уградња даљински управљиве расклопне опреме.

Одредбом члана 4. Уговора дефинисани су рокови за испуњење услова потребних за ступање на снагу Уговора, као и правила поступања уговорних страна за случај истека рока од 120 дана од дана његовог потписивања.

На основу Закључка Владе Број : 48-121 10/2023 од 7. децембра 2023. године потписан је Анекс уговора са Schneider Electricom дана 13. децембра 2023. године за реализацију Иницијалних радова на модернизацији и аутоматизацији СН дистрибутивне мреже Србије.

У складу са Финансијским протоколом између Владе Републике Србије и Владе Француске Републике, Влада Француске Републике одобриће Влади Републике Србије финансијску подршку за увођење опште аутоматизације управљања електродистрибутивном мрежом у Републици Србији (у даљем тексту: Пројекат), као и за удружену помоћ у вођењу и реализацији овог пројекта уз учешће Електродистрибуција Србије, д.о.о. Београд.

У складу са Аранжманом OЕЦД-а о кредитима за извоз уз државну подршку (у даљем тексту: „Аранжман ОЕЦД-а”), финансијска подршка представља максимално 85% укупне вредности пројекта. Том подршком, у висини од максимално 121.500.000 eвра биће финансирана реализација пројекта, и састоји се од:

* зајма француског Трезора преко BPIFRANCE ASSURANCE EXPORT у висини од максимално 24.348.272 евра Републици Србији, чији корисник ће бити Електродистрибуција Србије, д.о.о. Београд;
* кредитног аранжмана одобреног Електродистрибуцији Србије, д.о.о. Београд, за које гаранције даје BPIFRANCE ASSURANCE EXPORT, за рачун и у име француске Владе, у висини од максимално 97.151.728 евра уз гаранцију Републике Србије.

Премије ризика у вези са доделом финансијске подршке плаћа Влада Републике Србије за директни зајам, а „Електро дистрибуција Србије” д.о.о Београд за банкарске гаранције BPIFRANCE ASSURANCE EXPORT.

Закључком Владе 05 Број: 48-5184/2024-1 од 13. јуна 2024. године, утврђена је Основа за вођење преговора са Француским Трезором преко BPIFRANCE ASSURANCE EXPORT и Deutsche Bank AG, огранак у Паризу за обезбеђење финансирања за Пројекат управљања електродистрибутивном мрежом у Републици Србији и давањем гаранције Републике Србије Deutsche Bank AG, огранак у Паризу по задуживању Електродистрибуцијe Србије д.о.о. Београд, одређен је преговарачки тим Републике Србије и усвојен нацрт Уговора о зајму и нацрт Пријемнoг обрасца бр. 1.

У Уговору о зајму се наводе општи услови коришћења и отплате зајма француског Трезора, а сачињава се у складу са праксама утврђеним у оквиру правила из Аранжмана ОЕЦД-а:

* Каматна стопа: референтна комерцијална каматна стопа (CIRR): 3,50% годишње.
* Датум почетка отплате: 41 месец од датума ступања на снагу,
* Рок отплате Зајма: десет година од Датума почетка отплате,
* Последњи датум расположивости је 31. децембар 2029. године, али може бити продужен у складу са договором обе стране,
* Износ премије осигурања BPIFRANCE ASSURANCE EXPORT: 1.736.031,79 евра.

Наведени услови коришћења, отплате и финансирања детаљно су описани у Пријемном обрасцу бр. 1 између Републике Србије коју заступа Влада Републике Србије преко Министарства финансија као Зајмопримца и BPIFRANCE ASSURANCE EXPORT, као Зајмодавца, који је саставни део Уговора о зајму. Прикључени Уговор за који се терети овај Протокол финансира се паралелно и истовремено у следећим пропорцијама: до 20,04% од тога из зајма француског Трезора и 79,96% из кредитног аранжмана са гаранцијом Републике.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о зајму уз финансијски протокол потписан 21. септембра 2023. године, између Владе Републике Србије и Владе Француске Републике, између Републике Србије коју заступа Влада Републике Србије поступајући преко Министарства финансија као Зајмопримац и BPIFRANCE ASSURANCE EXPORT који поступа у име и за рачун Владе Француске Републике, који је потписан 13. јуна 2024. године, у Београду, у оригиналу на српском и француском језику.

Одредба члана 2. овог закона садржи текст Уговора о зајму уз финансијски протокол потписан 21. септембра 2023. године, између Владе Републике Србије и Владе Француске Републике, између Републике Србије коју заступа Влада Републике Србије поступајући преко Министарства финансија као Зајмопримац и BPIFRANCE ASSURANCE EXPORT који поступа у име и за рачун Владе Француске Републике, у оригиналу на српском језику.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.